Mike Legarth (KF), 2012-05-08:
Tak, hr. formand.
Budgetloven skal sikre, at der fremover skabes sammenhæng mellem indtægter og udgifter i Danmark.
Det er isoleret set et sundt økonomisk princip.
Forslaget er nemlig fremsat som en konsekvens af den finanspagt, som Danmark har tilsluttet sig i EU.
Det Konservative Folkeparti støttede Danmarks tiltrædelse, fordi pagten forpligter medlemslandene i Europa til noget så enkelt som at overholde en anden pagt, nemlig vækst- og stabilitetspagten.
Den gamle pagt fungerede som en slags gentlemen's agreement, altså en forståelse af, at den overholdt man, uden at der var nogen egentlig konsekvens, men det har med al tydelighed vist sig ikke at være nok for nogle bestemte.
År efter år, også i de gode af slagsen, har vi jo set massive budgetoverskridelser, umådeholden låntagning, nølen med nødvendige reformer og i det hele taget en uansvarlig og lemfældig økonomisk politik i mange lande, især sydeuropæiske.
Det skal nu være slut.
Med budgetloven overholder vi i Danmark vores del af aftalen.
Det er nødvendigt, fordi vi er i samme båd i Europa.
Kollapser et lands økonomi som følge af et umådeholdent forbrug, hænger de andre EU-lande på det, uanset hvilken møntfod man har, danske kroner, pund eller euro.
Budgetloven er lidt forsimplet sagt en dansk lov om en finanspagt, om at overholde en anden europæisk pagt.
Lad os håbe, at denne føljeton stopper her, og at medlemslandene hver især strammer sig an og begynder at overholde det grundlæggende juridiske princip, nemlig at aftaler skal holdes.
Det at overholde aftaler er desværre gået hen og blevet en floskel nu om stunder.
Det er igennem ganske mange år blevet kendetegnende for europæisk politik, at man på det økonomiske område lover ét, men faktisk gør noget helt andet.
Det er ved at være på tide, at det kollektive europæiske løftebrud får en ende, også i Danmark, for det er ikke bare de andre EU-lande, der trænger til at stramme sig an.
Og vigtigst af alt skal den til enhver tid siddende regering fremover til at overholde de budgetter, den selv lægger for statens husholdning.
Det er for Det Konservative Folkeparti en selvfølge, at man overholder de aftaler, man indgår med andre.
Med budgetlovens indførelse af en stram budgetdisciplin for stat, kommuner og regioner er vi stolte over at være med til at ændre årtiers usunde incitamentsstruktur.
For fremtiden vil det således altid bedst kunne betale sig at overholde de aftaler, man indgår.
Det er først og fremmest sundt for vores økonomi, men det betyder ikke mindst troværdighed på de internationale finansmarkeder, og troværdighed har Europa hårdt brug for i øjeblikket.
Det er ganske enkelt almindelig sund fornuft, at der naturligvis skal være en stram budgetdisciplin, såvel i Danmark som i Europa, på den måde, at de enkelte landes økonomier er rustet til fremtidens kriser, og vi vil ikke skulle overvære flere græske tragedier.
Den yderste venstrefløj i Danmark såvel som i Europa skælver i disse dage over udsigten til nationale budgetlove som følge af finanspagten.
Fremover vil venstrefløjens evigt monotone krav om højere offentligt forbrug nemlig få karakter af regulært lovbrud.
Vi deponerer vores nationale selvbestemmelsesret i EU, lyder det fra samme kant.
Det er nonsens.
Vi er jo selv EU, vi er en del af et fælles EU, og det, at budgetterne fremover skal være i balance, afskærer ikke Danmark fra at føre eksempelvis en ekspansiv finanspolitik.
Der skal såmænd bare være råderum til det.
Som konservativ går man ikke ligefrem rundt med EU-sokker i skoene, men når vi i EU indgår aftaler, som er i Danmarks interesse, så går vi altså heller ikke rundt i sokker med dannebrog.
Budgetloven markerer også en ny og positiv æra for dansk økonomi ved at tvinge os politikere til at tænke langsigtet og ud over næste valg.
Hvis budgetter og regnskaber skal til at stemme overens, hvis indtægter skal til at matche udgifter i det her land, så bliver det samtidig også en indirekte reformlov, en reformlov, der tvinger skiftende regeringer i fremtiden til at tage de strukturelle og økonomiske reformskridt, der er nødvendige, for at budgetloven kan overholdes.